Natten mellem tirsdag og onsdag bliver en af de dage, som far og søn ombord på en fiskekutter fra Frederikshavn aldrig glemmer. Lidt i seks opdagede sønnen en Ecco-sko størrelse 42 i nettet. Ikke nogen usædvanlig fangst, hvis det ikke var fordi skoen indeholdt en sok med menneskeknogler i. - Min søn gjorde mig opmærksom på fundet. Det var lidt mærkeligt men ikke uhyggeligt. Det havde nok været noget andet, hvis der havde været kød og ikke kun knogler i sokken, siger fisker Renee Mikkelsen til TV2/Nord. Fiskekutteren vendte efter det makabre fund snuden mod nærmeste havn, som lå i Korsør. Her blev skoen med indhold overdraget til det lokale politi. Et ligsyn i morgen skal prøve at fastslå køn og alder på foden, hvorefter den vil blive sendt videre til yderligere undersøgelser hos retsmedicinerne.

Opsummering:
To fiskere fra Frederikshavn fik sig noget af en forskrækkelse, da de i nat fiskede mellem Sprogø og Romsø. Pludselig var der en sko i nettet med en menneskefod i.